[image: ]
[image: ]

Št: 0139 - BK/2026
21. 1. 2026

Zadeva: Poslanica uporabnikom in spremljevalcem v programu Mreža spremljevalcev za preprečevanje socialne izključenosti slepih in slabovidnih 
[bookmark: _Hlk187401468]
Dragi vsi, ki soustvarjate zgodbo našega programa: Mreža spremljevalcev za preprečevanje socialne izključenosti slepih in slabovidnih, 
Na preteklo leto se oziramo z veliko hvaležnostjo za vaše: zaupanje, čas, pripravljenost sodelovati v tem programu – vsak na svoj način… S hvaležnostjo za to, da skupaj tkemo mrežo povezanosti, z željo da nihče med nami ne bi ostal sam in izključen! Osupljivo je, kaj vse lahko dosežemo – SKUPAJ!         
Zahvaljujemo se vsem spremljevalcem, ki ste s spremljanjem slepim in slabovidnim omogočili prenekatero pot, ki bi bila sicer opuščena ali opravljena z veliko več stresa in napora. Hvala tudi vsem tistim, ki ste v okviru družabništva polepšali dan nekomu. Zahvaljujemo se tudi vsem, ki ste svoj čas in talente namenili prilagajanju in predstavljanju družabnih iger. Zahvaljujemo pa se tudi vsem uporabnikom našega programa za zaupanje, ki ste nam ga izkazali. 
Prosimo vas, da nam sporočite svoje nove kontaktne podatke, če so se ti v zadnjem času spremenili. Le tako bomo lahko ostali povezani! Prosimo tiste, ki ste prejeli poslanico po navadni pošti, da nam sporočite vaš e-naslov, če ga imate in ste pripravljeni komunicirati z nami na ta način.
Vse spremljevalce prosimo, da nam do 1.2.2026 pošljejo podpisan dogovor, ki ga prilagamo poslanici. Z vaše strani podpisan dogovor nujno potrebujemo, da vam bomo v prihodnje lahko izplačevali potne stroške in nagrade za opravljena spremstva. 
Dogovor izpolnite in podpišite, prosim, vsi spremljevalci, ki ste pripravljeni sodelovati v našem programu.

Program v letu 2026: 
Klicni center bo deloval vsak delovni dan med 9. in 13. uro na telefonski številki 01 4700 244. Izven ur delovanja klicnega centra, nam lahko sporočilo pustite tudi na odzivniku. Vedno nam lahko pišete tudi na elektronski naslov klicni.center@zveza-slepih.si. Poleg poročanja o izvedenih urah spremstva in opravljenih klicih v okviru družabništva, bomo vedno veseli vaših vtisov, mnenj, predlogov ter izkušenj povezanih z izvajanjem programa.
Prispevek uporabnikov in število spremstev: z veseljem vam sporočamo novost leta 2026. V letu 2026 boste uporabniki upravičeni do 6-ih brezplačnih ur spremstva na mesec. Prispevek uporabnika za vsako nadaljnjo uro spremstva znaša 2,50 EUR. Nagrada za spremljevalce bo znašala 4,50 EUR na uro spremstva. Prosimo, da nam sporočate tudi prostovoljno opravljene ure, saj bo to lahko v pomoč uporabnikom, če bodo potrebovali potrjevati svoje aktivnosti, ravno tako pa bo v pomoč »Mreži …«, da bo laže izkazati potrebe uporabnikov.
Povračilo potnih stroškov spremljevalcu do uporabnika in nazaj krije Zveza in sicer do 6 spremstev mesečno. V primeru, ko boste uporabniki potrebovali več spremstev, krijete potne stroške sami. Spremljevalci boste za pot do in od uporabnika dobili 0,21 EUR na prevožen kilometer.
Tudi v letošnjem letu bomo nadaljevali z usposabljanji naših spremljevalcev tudi za spremstva pri športnih aktivnostih. Uporabnike pa vabimo, da nam sporočate vaše želje po spremstvu ob tovrstnih aktivnostih.
Prosimo vas, da:
· nas redno obveščate o opravljenih spremstvih in družabništvu, najkasneje pa 1. delovni dan za pretekli mesec. Z zamujanjem pri poročanju imamo višje stroške pri pripravi obračunov. Zato vas res prosimo, da ste pri pošiljanju poročil točni.
· potrebe po pomoči pri iskanju spremljevalca ali potrebo po vključitvi v družabništvo sporočate neposredno v klicni center. 
· upoštevate, da je program namenjen tudi razbremenitvi družinskih članov slepih in slabovidnih, zato spremljanje partnerjev ali sorodnikov v okviru programa ni možno.
Uporabniki osebne asistence po Zakonu o osebni asistenci do storitev spremstva v okviru programa Mreža spremljevalcev za preprečevanje socialne izključenosti slepih in slabovidnih niste upravičeni, saj gre v nasprotnem primeru za podvajanje storitev. Lahko pa se vključujete v vse ostale aktivnosti programa.
Opozorilo: Zaradi možnih sprememb glede finančnih prilivov na programu lahko tekom leta pride do spremembe glede števila brezplačnih ur za uporabnike, višine nagrade za spremljevalce ter pogojev povračila potnih stroškov. O morebitnih spremembah, boste predhodno obveščeni.
Usposabljanja za spremljevalce
Uvodno usposabljanji za spremljevalcev bo potekalo 7. 3. in 7. 11. 2026. 
V letošnjem letu bomo izvedli tudi usposabljanje za spremljevalce, ki so pripravljeni slepe in slabovidne spremljati pri smučanju in teku na smučeh. Teoretični del bo potekal 5.2., praktični pa 7.202026 na smučišču. 
Izvedi bomo tudi usposabljanje spremljevalcev za kolesarjenje. Datumi teh usposabljanj bodo določeni naknadno.
Ob tem vse uporabnike vabimo, da spodbujate in povabite svoje znance, ki bi bili pripravljeni postati spremljevalci, da se nam pridružijo.
Srečanja uporabnikov, družabnikov in spremljevalcev
Srečanja so zelo pomemben del našega programa, saj med nami ustvarjajo povezanost in zaupanje. Zato bomo tudi v letošnjem letu organizirali srečanja uporabnikov in spremljevalcev. Srečanje preko zoom-a bomo izvedli ob prijavi vsaj 8 udeležencev, regionalna srečanja ob prijavi vsaj 6 udeležencev, srečanje na državni ravni pa ob prijavi vsaj 15 oseb. Zainteresiranim bo povezava do srečanj preko zoom-a poslana nekaj dni pred dogodkom.
Družabne igre so odlično orodje za povezovanje, prijetno preživljanje časa, zabavo in tudi za krepitev različnih kompetenc. Sporočamo vam, bo se bo v okviru tega programa sestajala skupina za prilagajanje iger. Dobrodošli vsi, ki bi vas to zanimalo.
27. 1. 2026 bo ob 17. uri potekalo zoom srečanje vseh vključenih v naš program. To srečanje bo namenjeno predstavitvi programa v lanskem in letošnjem letu in dogovoru glede nekaterih aktivnosti in vaših interesov. 
Srečanja na medobčinskih društvih slepih in slabovidnih
Medobčinska društva slepih in slabovidnih imajo izjemno pomembno vlogo pri povezovanju slepih in slabovidnih na določenem področju hkrati pa so tudi most do okolja. V aprilu in maju bomo organizirali spoznavna srečanja na Medobčinskih društvih slepih in slabovidnih. 
V novembru in decembru pa bomo na Medobčinskih društvih slepih in slabovidnih organizirali srečanja z bolj ustvarjalno noto.  
V mesecu aprilu 2026 (10. do 12.4.2026) bomo pripravili Vikend družabnih iger. V okviru tega vikenda se bodo udeleženci lahko bolje naučili igrati posamezne igre. Velik poudarek bo tudi na povezovanju, druženju in spoznavanju. 
V mesecu oktobru 2026 (10. do 11.10.2026) bomo pripravili Vseslovensko srečanje vseh vključenih v naš program. 
1. 12. 2026 bomo izvedli zoom srečanje v katerem bomo pogledali na program v letu 2026 in se dogovorili o delovanju programa v letu 2027. 
· Pridržujemo si pravico do spremembe datumov ali vsebin. O tem boste obveščeni pravočasno. 
Družabništvo prek telefona
Namenjeno je tako slepim in slabovidnim kot tudi videčim. Vsak, ki je pripravljen nekaj minut nameniti klepetu prek telefona in s tem sebi in še nekomu polepšati in popestriti dan, lahko pokliče v klicni center na telefon: 01 4700 244 in se natančneje pozanima o pravilih. Povezali vas bomo z drugimi, ki so se že vključili v družabništvo in druženje malo drugače se lahko začne. 
Tiste, ki še niste vključeni, vabimo, da se pridružite in morda ponovno najdete stik s kom, s komer ste ga že zdavnaj izgubili, ali pa spoznate koga novega. V ta namen poslanici prilagamo pristopno izjavo, s katero se družabništvu prek telefona lahko pridružite. Treba se je samo odločiti, katere podatke ste pripravljeni deliti z ostalimi družabniki (telefonsko številko, e-naslov).
Vse vključene v družabništvo prek telefona tudi prosimo, da o svojih aktivnostih poročate v klicni center. Prosimo, da poročate: kdaj kličete, koga in koliko časa traja pogovor.
Petkove Zoom kavice
V preteklem letu smo izvedli kar nekaj zoom kavic z zanimivimi temami in tudi v prihodnje se obetajo zanimive teme in gostje. Vabimo vas k udeležbi in aktivnemu sodelovanju na kavicah, veseli pa bomo tudi vaših predlogov za nove teme.
Cilj našega programa je zagotavljati možnosti za vključenost slepih in slabovidnih, tega pa ne moremo doseči brez aktivnega sodelovanja vseh vas. Bolj kot bomo povezani, bolje bo program zmogel odgovarjati na potrebe vseh vključenih. Zato vas vabimo, da nam sporočate svoje želje, potrebe, opažanja, ideje – veseli jih bomo! 
Za konec želimo deliti z vami nekaj informacij o programu iz leta 2025. 
Program v letu 2025:
· Vsaj eno od storitev našega programa je v preteklem letu koristilo 348 uporabnikov, kar je 112 več kot eno leto nazaj.
· Spremstvo: izvedenih je bilo 1878 spremstev – 325 več kot leta 2024, 5605 ur spremstva – kar je 1550 ur več kot 2024 in kar 1x več kot 2023!  
· Storitev spremstva je koristilo 85 oseb. Spremstvo je izvedlo 59 spremljevalcev.
· Družabništvo: v okviru družabništva ste namenili 392 ur pogovorom – kar je približno 100 ur več kot predlani! V družabništvu je bilo v lanskem letu aktivnih 73 oseb.
· Zoom kavice: v letu 2025 smo izvedli 7 Zoom kavic, ki se jih je udeležilo 97 udeležencev – kar je četrtina več kot predlani.
· Usposabljanja in srečanja: V letu 2025 smo za spremljevalce slepih in slabovidnih v treh usposabljanjih usposobili 46 oseb. Novost v lanskem letu je bilo usposabljanje spremljevalcev pri smučanju. 
Izvedli smo naslednja srečanja:
· 2 krat mesečno se je srečevala skupina, ki je iskala primerne družabne igre, jih prilagajala in predstavljala 
· V letu 2025 smo predstavili program in družabne igre članom MDSS: Celje, Koper, Ljubljana, Murska Sobota in Novo mesto.
· V maju 2025 je potekal Vikend družabnih iger; v okviru katerega smo izvedli: tečaj šaha, taroka ter predstavitev ostalih družabnih iger. Udeležilo se  ga je 34 oseb.  
· V oktobru smo v Izoli organizirali srečanje vseh vključenih v naš program. Srečanja se je udeležilo 18 oseb.
· Decembra smo organizirali predstavitev družabnih iger z možnostjo nakupa. Udeležilo se ga je 39 oseb.
· Prav tako smo v decembru izvedli Srečanje svojcev, ki se ga je udeležilo 14 oseb. 
V program se je na novo vključilo 16 spremljevalcev, 11 uporabnikov »Mreže« in 10 družabnikov. Na zoom kavicah, srečanjih in predstavitvah družabnih iger je naš program na novo uporabilo še več kot 100 oseb.
Z željo po uspešnem sodelovanju še naprej vas lepo pozdravljamo.

Pripravila: Brigita Kosi 


Štefan Kušar								Sonja Pungertnik
Glavni tajnik ZDSSS							Predsednica

Edina temà, ki obstaja, je neznanje.

